
B8-0809/2016
Uznesenie Európskeho parlamentu o masakroch vo východnom Kongu 
(2016/2770(RSP))
Európsky parlament,
–
so zreteľom na svoje predchádzajúce uznesenia o Konžskej demokratickej republike (KDR), najmä uznesenie zo 17. januára 2008 o situácii v Konžskej demokratickej republike a znásilnení ako vojnovom zločine
, z 21. februára 2008 o Severnom Kivu
, z 23. októbra 2008 o nepokojoch vo východných pohraničných oblastiach Konžskej demokratickej republiky
, zo 17. decembra 2009 o násilí v Konžskej demokratickej republike
, z 13. júna 2012 v nadväznosti na voľby v Konžskej demokratickej republike
, z 12. septembra 2013 o situácii v Konžskej demokratickej republike
, 9. júla 2015 o Konžskej demokratickej republike, konkrétne o prípade dvoch zadržaných aktivistov za ľudské práva Yvesa Makwambalu a Freda Baumu
, zo 17. decembra 2015 o ochrane národného parku Virunga v Konžskej demokratickej republike
 a z 10. marca 2016 o Konžskej demokratickej republike
,
–
so zreteľom na Africkú chartu o demokracii, voľbách a správe vecí verejných z roku 2007, ktorú KDR podpísala 29. júna 2008, ale zatiaľ ju neratifikovala, a ktorá nadobudla platnosť 15. februára 2012,
–
so zreteľom na miestne vyhlásenie EÚ z 19. novembra 2015 v nadväznosti na začatie národného dialógu v KDR,
–
so zreteľom na spoločnú tlačovú správu Africkej únie (AÚ), Organizácie Spojených národov (OSN), Európskej únie (EÚ) a Medzinárodnej organizácie frankofónie (MOF) zo 16. februára 2016 o potrebe inkluzívneho politického dialógu v KDR a na ich záväzok podporovať konžské subjekty v ich úsilí smerujúcom ku konsolidácii demokracie v krajine,
–
so zreteľom na správu konžskej výskumnej skupiny z marca 2016 s názvom Kto sú vrahovia z Beni?
–
so zreteľom na článok 123 ods. 2 rokovacieho poriadku,
A.
keďže už viac ako dvadsať rokov je severovýchodný región KDR, ktorý je bohatý na minerály, pustošený konfliktami medzi mnohými konžskými a zahraničnými milíciami, napr. rwandskými FDLR a Spojenými demokratickými silami/Národnou armádou za oslobodenie Ugandy (ADF/NALU), ktoré sú príčinou násilia a vlády teroru v regióne; keďže hlavné povstalecké hnutie M – 23 a jeho údajný zakladateľ sa 7. novembra 2013 vzdali Medzinárodnému trestnému súdu (MTS);
B.
keďže po krátkom útlme sa v októbri, novembri a decembri 2015 násilie obnovilo vo forme viacerých strašných masakrov v okolí miest Beni, Butembo, Miriki a Lubero v provincii Severné Kivu; keďže podľa oznámenia zaslaného Agenzia Fides (tlačovej kancelárii Vatikánu), ktorého autorom je Peace Network for Congo, konžská MVO, bolo odvtedy viac ako šesťsto mužov, žien a detí zabitých a desiatky tisíc ľudí utieklo zo svojich domovov;
C.
keďže zástupcovia miestnej občianskej spoločnosti tvrdia, že násilie sprevádzajú „hromadné a podozrivé pohyby obyvateľstva rovnakej etnickej príslušnosti a jazyka, neurčitého pôvodu, zaberanie pôdy a rozdelenie krajiny“ a „systematické drancovanie majetku a prírodných zdrojov“;
D.
keďže existuje zjavný nedostatok inštitúcií (legislatívnych aj súdnych), ktoré by v regióne dokázali riadne fungovať a riešiť problémy, ktoré boli od októbra 2014 príčinou obnoveného násilia;
E.
keďže politické napätie v KDR je veľké vzhľadom na skutočnosť, že prezident Kabila, ktorý je pri moci od roku 2001, musí podľa ústavy odstúpiť 20. decembra 2016 a zatiaľ nevyhlásil, že tak urobí;
F.
keďže prezident Kabila sa snaží udržať pri moci aj po ústavou stanovenom funkčnom období, v KDR by mohlo vypuknúť násilie v oveľa väčšom rozsahu ako v Burundi, čo by destabilizovalo celý región Veľkých jazier;
G.
keďže 28. novembra 2015 prezident Kabila vyzval na inkluzívny národný politický dialóg s cieľom pripraviť sa na voľby v roku 2016;
H.
keďže 11. mája 2016 ústavný súd rozhodol, že prezident Kabila by zákonne mohol ostať vo funkcii aj po druhom funkčnom období, ktoré končí 20. decembra 2016, ak by sa dovtedy voľby nekonali; keďže však hlavné opozičné strany toto rozhodnutie súdu odmietli akceptovať;
I.
keďže Bezpečnostná rada OSN prostredníctvom rezolúcie č. 2277 (2016), prijatej 30. marca 2016, obnovila mandát misie MONUSCO do 31. marca 2017;
1.
dôrazne odsudzuje masakre a zločiny proti ľudskosti, ku ktorým stále dochádza vo východnom Kongu; poukazuje na naliehavú potrebu skončenia zločineckých činností všetkých ozbrojených skupín bez rozdielu v regiónoch na východe krajiny;
2.
trvá na tom, že táto situácia by nemala zabrániť konaniu volieb v súlade s ústavou; domnieva sa, že slobodné, transparentné a spravodlivé voľby môžu prispieť k ukončeniu pretrvávajúcej krízy v KDR, umožniť dôslednejšiu kontrolu dohôd týkajúcich sa ťažby nerastných surovín a zneužívania príjmov pochádzajúcich z tejto činnosti a tým zlepšiť situáciu v oblasti ľudských práv v KDR;
3.
vyjadruje presvedčenie, že existencia akéhokoľvek ozbrojenej skupiny predstavuje prekážku mieru vo východnom Kongu a extrémne obavy zo zvýšeného náboru do skupín sebaobrany založených na etnickom princípe, na ktoré poukázal osobitný zástupca generálneho tajomníka pre KDR na začiatku roka 2016;
4.
vyzýva vládu KDR, aby obnovila a zvýšila autoritu štátu a zákonnosť v nepokojnom východnom Kongu, predovšetkým v oblasti správy vecí verejných a bezpečnosti, s cieľom uľahčiť návrat vysídlených osôb a prístup k humanitárnej pomoci; požaduje rýchle a účinné obnovenie spolupráce medzi misiou MONUSCO a ozbrojenými silami KDR (FARDC) na základe dohody o vojenskej spolupráci podpísanej 28. januára v Kinshase s cieľom obnoviť a upevniť mier a bezpečnosť tak vo východnej oblasti, ako aj v celej krajine;
5.
nalieha na konžskú vládu, aby dôkladne a transparentne vyšetrila a postavila pred súd tých úradníkov, ktorí sa údajne spolu so skupinami povstalcov a ozbrojencov podieľali na masakroch vo východnej časti krajiny a všetky osoby, ktoré sa dopustili porušovania ľudských práv, ak sa naďalej bude touto situáciou zaoberať Rada pre ľudské práva;
6.
vyzýva zároveň prokurátora Medzinárodného trestného súdu, aby vyšetril brutálne trestné činy spáchané v Severnom Kivu od októbra 2014 a aby páchateľov nesúcich jasnú zodpovednosť postavil pred súd a zabezpečil, že medzi nimi budú aj velitelia milícií a všetci zodpovední za masakre, sexuálne násilie, vojnové zločiny a zločiny proti ľudskosti;
7.
poveruje svojho predsedu, aby postúpil toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, generálnemu tajomníkovi OSN, Africkej únii, prezidentovi, predsedovi vlády a parlamentu KDR a Spoločnému parlamentnému zhromaždeniu AKT – EÚ.

